Transaustralijos geležinkelis
Transaustralijos geležinkelis (angl. Trans-Australian Railway) – 1693 km ilgio, standartinės vėžės (1435 mm) geležinkelis Australijoje, jungiantis Vakarų Australiją su Pietų Australija ir kitomis Rytų Australijos valstijomis. Nutiestas 1917 m. per Nalarboro lygumą nuo Port Ogastos Pietų Australijoje iki Kalgurlio Vakarų Australijoje. Geležinkelis turi 478 km ilgio, ilgiausią pasaulyje, tiesaus geležinkelio ruožą. Platesne prasme Transaustralijos geležinkeliu vadinamas visas transkontinentinis Sidnėjų ir Pertą jungiantis geležinkelis.